Къэбэрдей-Балъкъэрым хыхьэ Безенги аузым щекIуэкIынущ спорт лIэужьыгъуэ нэхъ гугъухэмкIэ фестиваль
КъБР-м и Шэрэдж щIыналъэм щыIэ «Безенги» альплагерым бадзэуэгъуэм и 29 — шыщхьэуIум и 2-хэм къриубыдэу щызэхэтынущ «Outdoor Festival Alpindustria Bezengi» фестивалыр, спорт лIэужьыгъуэ нэхъ гугъухэм хабжэхэмкIэ щызэпеуэнур.
Ар жьы къабзэм щекIуэкIыну махуэшхуэщ икIи уи зэфIэкIыр здынэсыр бгъэунэхунымкIэ, бгылъэ щIыпIэхэм уи нэгу зыщегъэбгъэужьынымкIэ, зыщыбгъэпсэхунымкIэ IэмалыфI дыдэщ. Абы хэтынущ а спорт лIэужьыгъуэхэм хуэдэхэм дихьэх цIыху 60-м щIигъу. Зэхьэзэхуэнур цIыхухъухэм я закъуэкъым, атIэ цIыхубзхэми апхуэдэ Iэмал яIэнущ.
Фестивалым и программэм хэтщ къырым дэкIынымкIэ, жэщу бгылъэ щIыпIэхэм къыщызэдэжэнымкIэ зэпеуэхэр, апхуэдэуи пхъэнкIий зэщIэкъуэн Iуэху щхьэпэми ухэт хъунущ, жэщым къырым удэкIыным и гугъуагъри бгъэунэхуфынущ. Фестивалым лекцэ купщIафIэхэм къыщеджэнущ, экстремальнэ спорт лIэужьыгъуэхэм зэрызыхуагъасэм, абыхэм къыщагъэсэбэп щыгъынхэр, Iэмэпсымэхэр зыхуэдэм зыщагъэгъуэзэфынущ. Фестивалым и къызэ-гъэпэщакIуэщ «Альпиндустрия» бгылъэ клуб» щIыналъэзэхуаку жылагъуэ зэгухьэныгъэр, «Безенги» альпинист лагерым и администрацэр и щIэгъэкъуэну.
Пандемием и зэранкIэ ягъэува мардэхэм апхуэдэ Iэмал иджыри къэс къызэрамытам къыхэкIыу, иджы япэу зэхашэу аращ мыпхуэдэ фестиваль. Нэхъапэм абы зэхуишэсырт Урысейм и мызакъуэу, нэгъуэщI къэралхэми щыщ спортсменищэ бжыгъэхэр. Нэхъ гугъуу къалъытэ спорт лIэужьыгъуэхэмкIэ бгыхэм щызэпеуэным хуэгъэпса «Red Fox Elbrus Race 2020» фестивалыр накъыгъэм ирагъэкIуэкIын хуейуэ щытат, ауэ коронавирусым и зэранкIэ ар 2021 гъэм ягъэIэпхъуэн хуей хъуащ. Жэщу бгылъэ щIыпIэхэм къыщызэдэжэным теухуа дунейпсо зэхьэзэхуэхэу «Adidas x Alpindustria Elbrus World Race — 2020»-р, Европэм и къурш нэхъ лъагэ дыдэ Iуащхьэмахуэ и хъуреягъым къыщызэдэжэным хуэгъэпсари, апхуэдэу дызыхуэкIуэ илъэсым ирагъэкIуэкIыну траухуэжащ.
КъБР-м и Iэтащхьэмрэ Правительствэмрэ я пресс-IуэхущIапIэ.
